## Agricultura amplia amb un milió d’euros les ajudes de 2025 a la millora de la competitivitat i sostenibilitat en explotacions ramaderes de la Comunitat Valenciana

*** L’import global de les subvencions ascendix a 5,4 milions d’euros
* Estes ajudes afavorixen les inversions en instal·lacions i equips que milloren el rendiment i la sostenibilitat de les granges**

La Conselleria d’Agricultura, Aigua, Ramaderia i Pesca ha ampliat amb un milió d’euros les ajudes destinades a millorar la competitivitat i sostenibilitat de les explotacions ramaderes en la Comunitat Valenciana.

Amb este reforç pressupostari, la inversió total per a 2025 arriba als 5.476.654 euros, cosa que consolida el compromís de la Conselleria amb el desenrotllament del sector ramader i la modernització del medi rural en la Comunitat Valenciana.

L’objecte d’estes ajudes consistix a afavorir les inversions en matèria d’instal·lacions, maquinària i equips amb la finalitat de millorar el rendiment general i la sostenibilitat de les explotacions ramaderes, en particular mitjançant una reducció dels costos de producció o la millora de la producció, compatibles amb el respecte al medi ambient i al benestar animal.

En general, les inversions subvencionables comprenen els àmbits de millora de la bioseguretat i condicions higienicosanitàries, millora del benestar dels animals i la seguretat de l’explotació, promoció de l’extensificació, bioeconomia circular sostenible, aprofitament de recursos naturals i reorientació de la producció, així com el foment de la ramaderia ecològica.

També es referixen a la reducció de costos, la millora de la qualitat del producte final, l’eficiència energètica, l’estalvi d’aigua i energia i la implantació d’energies sostenibles, així com a la reducció d’impacte ambiental i de l’emissió de gasos amb efecte hivernacle i la mitigació i adaptació al canvi climàtic.

En concret, les ajudes cobriran els costos per a la construcció o millora de béns immobles, incloses les inversions en cablejat intern passiu o cablejat estructurat per a xarxes de dades, per a la compra de maquinària i equips fins al valor de mercat dels béns.

També s’inclouen els costos d’adquisició, desenrotllament o ús de programari informàtic, solucions en núvol o similars per a la gestió ramadera i l’adquisició de patents, llicències, drets d’autor i marques registrades, relacionats amb la gestió ramadera.

Fecha: 12/07/2025